અઢારમી સદીમાં અમદાવાદમાં દામાજી ગાયકવાડ, પેશ્વા રઘુનાથ રાવ અને મુગલ સુબેદાર મોમિન ખાનનું સંયુક્ત રાજ ચાલતું હતું. દરમિયાન મરઠાઓએ પોતાની બેઠક (ગાદી) માટે સાબરમતી નદીના કિનારે ઇ.સ. 1738માં આ હવેલી બંધાવી હતી. અમદાવાદમાંથી થતી વેરા સહિતની આવક પેશ્વા અને ગાયકવાડ વચ્ચે એકસરખી વહેંચવામાં આવતી હતી. શહેરના અગિયાર દરવાજા પર પેશ્વાઓનો અને માત્ર જમાલપુર દરવાજા વિસ્તાર પર દામાજી ગાયકવાડનો અંકુશ હતો. દામાજી રાવે આ હવેલીનું સમારકામ કરાવી કિલ્લો બંધાવ્યો અને વિશાળ દરવાજા મૂકાવ્યા. હવેલીની અંદર વિશાળ ગાર્ડન હતો અને બળદથી ચાલતા કોશ દ્વારા તેમાં પાણી અપાતું.